На основу чл. 99. став 3, члана 109. став 3 и члана 119. став 1 тачка 1) а у вези са члана 83. став 9. и 10. Закона о основама система образовања и васпитања („Сл. гласник РС“, бр. 88/2017, 27/2018-др.закони, 10/2019, 6/2020, 129/2021 и 92/2023) и члana 28. став 1. тачка 1) Статута Машинске школе „Космај“ Сопот, Број: 100. од 23.02.2024. године а на основу Смерница за употребу мобилног телефона, електронског уређаја и другог средства у доуниверзитетском образовању које је донео Завод за вредновање квалитета образовања и васпитања, школски одбор Машинске школе „Космај“ у Сопоту, на седници одржаној дана \_\_\_\_\_\_ 2024. године доноси

**ПРАВИЛНИК**

**о употреби мобилног телефона, електронског уређаја и другог средства**

**Члан 1.**

Овим Правилником се уређује употреба мобилних телефона, електронских уређаја и других средстава од стране ученика на часовима, одморима, на школским активностима унутар и ван школе (учење кроз рад-практична настава), запослених, родитеља односно других законских заступника ученика и трећих лица у шросторијама Машинске школе „Космај“ Сопот и на другим местима где се обавља образовни процес.

Под другим електронским уређајима из става 1. овог члана подразумевају се преносиви дигитални уређаји као што су: паметни ручни сатови, таблети, лаптоп рачунари и друго.

Поштовањем овог правилника обезбеђује се успешно одвијање образовно-васпитног рада кроз примену дигиталних уређаја у форми планираног, континуираног и интегрисаног скупа образовних активности којима управља наставник, креира безбедно образовно-васпитно окружење и доприноси изградњи дигиталних компетенција.

**Члан 2.**

Поједини појмови, у смислу овог правилника, имају следеће значење:

1) дигитална компетенција представља скуп знања, вештина, ставова и вредности које омогућавају самостално и безбедно коришћење дигиталне технологије у различитим контекстима (комуникација, учење, активно учешће у друштву, итд.). Дигитална компетенција је сложена, надограђује се на сет постојећих компетенција (језичка, математичка). Такође, не може се свести на овладавање техничким аспектима коришћења дигиталних уређаја већ укључује и когнитивне и социо-емоционалне вештине.

2) дигитални уређај означава рачунар, лаптоп, таблет, паметни мобилни телефон, технологију која се може носити (као што су паметни сатови и слушалице) и друге уређаје који могу да примају, чувају, обрађују и деле дигиталне информације и да се повежу са апликацијама, веб локацијама и другим онлајн услугама. Овај термин односи се на мобилни телефон, електронски уређај и друго средство.

3) лични дигитални уређај ученика означава било који дигитални уређај унесен у школу који је у власништву ученика (или његове породице).

4) хибридна настава представља флексибилан приступ организацији наставе који подразумева комбиновање непосредног рада у школи и онлајн наставе. За време хибридне наставе није обавезно да наставници и ученици током читавог трајања образовно-васпитног рада буду у непосредном контакту, већ се њихов удео планира у односу на дати контекст (нпр. природу предмета, потребе и узрасне карактеристике ученика и сл.).

5) систем за управљање учењем је специјализовани софтвер који се користи за планирање и реализацију активног наставног процеса у онлајн окружењу, у коме је обезбеђена интеракција свих актера, као и услови за процену ученичких постигнућа.

**Начин употребе мобилног телефона, електронског уређаја и другог средства**

**Члан 3.**

Школа обезбеђује сваком ученику неопходне дигиталне уређаје потребне за едукативне сврхе и реализацију наставе у складу са потребама конкретног предмета и по налогу предметног наставника.

Дигитални уређаји школе користе се на начин и по инструкцијама предметног наставника и исти се након употребе одлажу на начин и правилима које утврди предметни наставник.

Уколико школа нема довољно дигиталних уређаја неопходних за спровођење непосредне наставе, предметни наставник ће одређеном броју ученика дозволити коришћење личног дигиталног уређаја за конкретни наставни процес и искључиво на начин који има позитиван утицај на постигнућа ученика.

У случају коришћења дигиталноих уређаја у току непосредне наставе или у случају хибридне наставе ученик је дужан да по налогу наставника користи систем за управљање учењем.

Школа ће уколико је потребно, а имајући у виду социјално окружење својих ученика за реализацију хибридне наставе и уопште за потребе едукације код непосредне наставе обезбедити ученицима који то нису у могућности потребан број дигиталних уређаја.

**Безбедност, приватност и одговорно коришћење дигиталних уређаја**

**Члан 4.**

Све активности које се очекују од ученика у онлајн окружењу морају бити претходно образложене родитељима/законским заступницима како би се осигурала безбедност, приватност и одговорно коришћење дигиталних уређаја ученика код куће, а за потребе образовања.

Са родитељима треба усагласити, континуирано заговарати и пружати подршку за укључивање безбедносних подешавања која представљају предуслов да се на било ком уређају које ученик користи оно усмери на активности учења.

Препоручује се коришћење школске бесплатне бежичне интернет мреже која је филтрирана и безбедна за коришћење, а изузетно ученицима може бити дозвољено уз сагласност наставника или родитеља/законског заступника да користе и интернет мрежу у оквиру пакета услуга мобилног оператера када школска мрежа не постоји, не ради или се уређај користи ван школе (посете, излети, настава у природи и сл.).

**Начин употребе личног дигиталног уређаја**

**Члан 5.**

Ученику је дозвољено да лични мобилни телефон, електронски уређај и друго средство (у даљем тексту лични дигитални уређај) носи у школу.

Лични дигитални уређај је забрањено користити у школи, осим у едукативне сврхе на начин дефинисан овим Правилником.

Лични дигитални уређај ученик носи на сопствену одговорност и одговорност родитеља/законских заступника. Школа не преузима одговорност за личне дигиталне уређаје ученика уколико се изгубе, позајме, оштете или буду украдени и сл.

**Члан 6.**

У циљу превенције различитих злоупотреба дигиталних/електронских уређаја – мобилних телефона и сл. током образовно-васпитног процеса, а узимајући у обзир предлоге савета родитеља, ученичког парламента, наставничког већа и педагошког колегијума, ученик је у обавези да:

* при уласку у учионицу лични дигитални уређај/мобилни телефон искључи и одложи га на катедру у учионици или у посебно направљену кутију за ту сврху која стоји на зиду учионице;
* ако у оквиру наставе постоје ситуације када им је коришћење дигиталног уређаја/мобилног телефона потребно због градива, односно у циљу едукације, може да га користи, уз претходну дозволу предметног наставника.
* не злоупотребљава дозволу предметног наставника па телефон, дигитални уређај користи за личне потребе.
* поштује забрану употребе дигиталних уређаја/није дозвољено пуњење телефона у току извођења наставе, трајања часа.
* након завршетка наставе, дигитални уређаји/телефони се могу узети, пре напуштања школског простора.

Изузетно од става 1 овог члана, на захтев ученика, а по одобрењу предметног наставника у току наставе или било ког члана школског особља ван наставе, ученику може бити дозвољено да корсти лични уређај за личне приватне потребе.

**Члан 7.**

Ученик не сме да користи дигитални уређај за снимање, пренос или објављивање фотографија, аудио или видео-записа других ученика, наставника, наставног материјала и процене без писменог пристанка свих страна.

Лични дигитални уређаји не смеју се користити у тоалетима, свлачионицама или било ком простору у школи који се сматра приватним.

Слике, видео и аудио датотеке снимљене у школи не смеју се преносити нити објављивати у било ком тренутку без изричите дозволе наставника или друге одговорне особе у школи.

**Члан 8.**

Све одредбе овог правилника које се односе на употребу дигиталног уређаја и личног дигиталног уређаја у школи на часовима и одморима, односе се и на школске активности унутар и ван школе (практична настава, посете, излети, екскурзије и сл).

**Члан 9.**

Директор на захтев родитеља или законског заступника ученика одлучује о појединачним захтевима за изузеће од примене правила употреба дигиталних уређаја и личних дигиталних уређаја дефинисаних овим Правилником уколико је то у складу са здравственим потребама ученика или представља део додатне образовне подршке појединим ученицима да на исти начин учествују као и сви остали у образовању.

Захтев се подноси писмено са образложењем конкретног проблема ученика који се оваквим изузећем превазилази, уз достављање неопходног доказа.

Директор може да пренесе овлашћење за одлучивање о поднетим захтевима и на другог запосленог.

**Члан 10.**

Употребом дигиталног уређаја и личног дигиталног уређаја у сврхе којима се угрожавају права других или у сврхе преваре у поступку оцењивања ученик чини тежу повреду обавезе ученика дефинисану законом.

Употребом дигиталног уређаја и личног дигиталног уређаја супротно правилима дефинисаним овим правилником ученик чини лакшу повреду обавеза ученика дефинисану Правилником о васпитно-дисциплинској одговорности ученика.

**Члан 11.**

Било који члан школског особља може захтевати од ученика да поштује правила употребе личног дигиталног уређаја дефинисана овим Правилником.

Уколико ученик не испуни захтев, уређај му се одузима у присуству сведока, ставља у коверту означену његовим именом, коверта се лепи и оставља за на то предвиђеном месту, а исти родитељ/законски заступник може преузети по окончању наставе.

**Члан 12.**

У случају теже повреде обавеза од стране ученика коришћењем дигиталног уређаја супротно одредбама закона и одредбама школског правилника, школа ће конкретан уређај одузети ученику, одложити га у коверту коју ће запечатити и одложити га на одговарајуће место до доласка родитеља/законског заступника ученика или надлежног државног органа.

Школа неће претраживати садржај личних дигиталних уређаја ученика већ ће поступање са неовлашћено начињеним садржајем од стране ученика препустити надлежном државном органу, а у зависности од околности конкретног случаја предузеће све што је неопходно да материјал не буде уништен до његове предаје на даље поступање.

**Члан 13.**

На почетку сваке школске године, обавеза је разредних старешина да ученике, родитеље и законске заступнике упознају са предвиђеним правилнима дефинисаним овим Правилником.

Сваки родитељ или законски заступник ученика дужан је да потпише образац са изјавом да је текст Правилника прочитао, да му је јасна његова примена и да је сагласан са његовом применом.

Образац изјаве сагласности је саставни део овог правилника и дат је у прилогу.

**Члан 14.**

Уколико постоји потреба и интересовање ученика, родитеља или законских заступника школа може организовати додатну размену мишљења током трајања школске године како би се разговарало о изазовима примене информационо-комуникационих технологија у образовном процесу уопштено, са посебним освртом на употребу личних дигиталних уређаја ученика.

Директор може именовати одговорно лице у школи које ће бити надлежно да прати имплементацију усвојених правила, као и спровођење одредби Правилника. На основу тог праћења, као и мишљења свих заинтересованих страна Правилник треба периодично ревидирати и ажурирати како би одражавао промене.

Евентуално ажурирање Правилника врши се по правилу једанпут годишње у периоду када нема непосредне наставе.

**УПОТРЕБА МОБИЛНИХ ТЕЛЕФОНА ОД СТРАНЕ НАСТАВНИКА И ЗАПОСЛЕНИХ У ШКОЛИ**

**Члан 15.**

Наставници имају могућност да за време наставе, у сврху одржавања наставе и у циљу лакшепрезентације материјала планираног за обраду одговрајуће наставне јединице користе дигиталне уређаје.

Наставник може користити дигитални уређај за потребе коришћења електронског дневника и то само уколико у учионици или на практичној настави није доступан рачунар са интернет везом.

У друге сврхе, коришћење дигиталних уређаја којима се може ометати редован процес рада је забрањено и подлеже одговорности и примени мера које су утврђене законом или општим актима Школе.

Наставници и стручни сарадницу су дужни да за време свих седница, састанака органа школе, Школског одбора, Наставничког већа и других стручних већа, тимова и комисија утишају мобилне телефоне.

**Члан 16.**

Наставници су одговорни за спровођење забране коришћења дигиталног уређаја за време трајања часова у школи односно на месту где ученици обављају практичну наставу.

Наставници су дужни да на почетку часа утврде да ли су ученици склонили/предали своје дигиталне уређаје, те да их усмено упозоре да ће у случају коришћења дигиталних уређајасупротно одредбама овог Правилника, исти бити одузети, а ученици уписани у ЕсДневник.

**УПОТРЕБА МОБИЛНИХ ТЕЛЕФОНА ОД СТРАНЕ РОДИТЕЉА, ОДНОСНО**

**ДРУГОГ ЗАКОНСКОГ ЗАСТУПНИКА УЧЕНИКА И ТРЕЋИХ ЛИЦА**

**Члан 17.**

Родитељи, односно други законски заступници ученика и трећа лица (у даљем тексту: остала лица) обавезни су да поштују правила понашања у школи и друге акте школе.

**Члан 18.**

Родитељи, односно други законски заступници ученика имају обавезу:

1. да се одазову на позив одељенског старешине, стручног сарадника или наставника и директора школе, те дођу да преузму одузети дигитални уређај;
2. да сарађују са одељенским старешином и предметним наставником у вези са употребом и коришћењем дигиталних уређаја;
3. да на родитељским састанцима, седницама и скуповима које организује школа искључе или утишају свој мобилни телефон;
4. да обавезно обвесте одељенског старешину о промени броја мобилног телефона;
5. да пружају подршку школи у остваривању образовно васпитног рада.

Строго је забарањено сликање или снимање деце, ученика, наставника и других

запослених и трећих лица у школи, испред школе, у дворишту школе, на практичној настави без њихове изричите дозволе и сагласности.

**Прелазне и завршне одредбе**

**Члан 19.**

Према ученицима и запосленима који чине повреде правила понашања и повреде забране примењиваће се мере које су утврђене законом или општим актима школе.

Према родитељима односно другим законским зтупницима ученика и трећим лицима који чине повреде правила понашања школе и повреде забране, примењиваће се мере утврђене законом.

 **Члан 20.**

На права, обавезе и одговорности ученика, запослених, родитеља ученика односно других законских заступника и трећих лица, који нису уређени овим правилником примењују се одговарајуће одредбе закона и других прописа.

**Члан 21.**

Измене и допуне овог правилника врше се на исти начин и по поступку прописаном за његово доношење.

**Члан 22.**

Овај Правилник објавити на огласној табли школе и на званичном сајту школе.

**Члан 23.**

Правилник ступа на снагу осмог дана од објављивања на огласној табли Школе.

ПРЕДСЕДНИК ШКОЛСКОГ ОДБОРА

 \_\_\_\_\_\_\_\_\_\_\_\_\_\_\_\_\_\_\_\_\_

 Новица Миљковић

**Прилог**

На основу чл. 13. Правилника о употреби мобилног телефона, електронског уређаја и другог средства број \_\_\_\_\_\_\_\_ од \_\_\_\_\_\_2024. године дајем следећу

**ИЗЈАВУ**

Ја \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ родитељ/законски заступник

(име и презиме родитеља или законског заступника, адреса и др.),

ученика \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ упознат сам са садржином Правилника о

 (име и презиме ученика, одељење)

употреби мобилног телефона, електронског уређаја и другог средства и правима, обавезама и одговрностима које из њега произлазе, јасна ми је његова примена и сагласан сам са његовом применом.

У Сопоту,

дана \_\_\_\_\_\_ 2024. године

ЛИЦЕ КОЈЕ ДАЈЕ САГЛАСНОСТ

 \_\_\_\_\_\_\_\_\_\_\_\_\_\_\_\_\_\_\_\_\_\_